Elke gesin het gewoonlik 'n ronde Bell-tent gekry om in te woon. Rantsoene kon een keer per week gehaal word. Water was streng gerantsoeneer. Elke gesin het net die daaglikse paar pinte gekry. Kookwater is van 'n sentrale punt verkry en die kinders is gestuur om in 'n tou te staan vir 'n keteltjie kookwater per dag, wat ``hot ressins'' (hot rations) genoem is.
Oktober 1901 was 'n swart maand in die mediese geskiedenis van die konsentrasiekampe. Die dodetal in albei republieke het 'n hoogtepunt bereik. In die Vrystaat was Brandfort bo-aan die lys, met die getal sterftes aangegee as 1 256 per duisend per jaar. In Oktober het Brandfort 'n kindersterftetal van 1 951 per duisend per jaar gehad.
Die Britse owerheid het homself groot skade in die oë van die oorsese media aangedoen deur die sterftesyfer op dié eienaardige manier te beskryf. Die getal sterftes is met 12 vermenigvuldig om uit te vind hoeveel mense sou daardie jaar sterf as die sterftesyfer in dieselfde tempo vir die res van die jaar sou voortduur. 'n Doodspersentasie van byvoorbeeld 2,3% vir Januarie klink baie erger, maar is veel akkurater.